MT Il-Ġurnal Uffiċjali tal-Unjoni Ewropea C 185/36

Opinjoni tal-Kumitat tar-Reġjuni — Ir-regolazzjoni tal-volatilità tal-prezzijiet agrikoli

(2017/C 185/06)

Relatur: Is-Sur Jacques BLANC (FR/PPE), Sindku ta’ La Canourgue

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

1. jinnota li l-pjan ta’ azzjoni kontra din il-volatilità tal-prezzijiet agrikoli adottat fis-Summit tal-G20 f’Ġunju 2011 ftit li xejn għamel progress s’issa; għalhekk jitlob għat-tkomplija tan-negozjati dwar dan is-suġġett taħt il-Presidenza Ġermaniża tal-G20 fl-2017;

2. jinnota li, minkejja r-riformi tal-Politika Agrikola Komuni (PAK) imwettqa f’dawn l-aħħar snin, il-miżuri għall-ġestjoni tar-riskji, li jippermettu lill-bdiewa jipproteġu ruħhom mill-effetti negattivi tal-varjazzjonijiet fir-rendimenti u l-prezzijiet u mid-danni ta’ oriġini sanitarja jew ambjentali, għadhom sekondarji għall-PAK. Dawn fil-fatt jassorbu inqas minn 2 % tal-fondi tat-tieni pilastru tal-PAK u 0,4 % tal-baġit agrikolu totali; L-Istati Membri huma ħielsa li jiddeċiedu b’liema mod jixtiequ jużaw dawn l-istrumenti tar-Regolament FAEŻR;

3. iqis li l-mekkaniżmi sabiex jiġi salvagwardjat id-dħul finanzjarju tal-bdiewa għandhom jissaħħu b’mod konsiderevoli biex jitnaqqsu l-effetti negattivi tal-volatilità qawwija tal-prezzijiet agrikoli u tal-fatturi produttivi, sabiex titjieb il-kompetittività tal-katini agroalimentari Ewropej, tinżamm l-agrikoltura fit-territorji kollha, jitħeġġu l-modernizzazzjoni u l-innovazzjoni, u jiġu preżervati l-komunitajiet rurali ħajja;

4. iqis li dan l-objettiv jista’ jintlaħaq bil-kundizzjoni li jiġu implimentati b’mod konġunt sett ta’ miżuri intiżi biex: (i) isaħħu r-rwol tal-atturi privati tal-katini agroalimentari fir-regolazzjoni tas-swieq agrikoli, sabiex jikkumpensaw b’mod parzjali għad-deregolazzjoni tal-PAK; (ii) iwessgħu u jissemplifikaw l-aċċess għas-sett ta’ għodod ta’ ġestjoni tar-riskji disponibbli għall-bdiewa peress li l-istrumenti eżistenti fil-qafas tal-FAEŻR ma jistgħux jiġu mobilizzati minħabba l-insuffiċjenza tar-riżorsi disponibbli fil-qafas tat-tieni pilastru u dawn għandhom jiżdiedu mingħajr ma jitpoġġew f’dubju l-fondi disponibbli għall-ewwel pilastru; u (iii) iħeġġu, fil-qafas tar-riforma li jmiss tal-PAK, kif ukoll fil-livelli lokali u reġjonali, żieda fil-valur miżjud tal-azjendi agrikoli Ewropej, sabiex dawn isiru inqas vulnerabbli għall-varjazzjonijiet tal-prezzijiet agrikoli globali;

5. ifakkar li l-kuntratti jiżguraw id-distribuzzjoni tal-produzzjoni tal-bdiewa u l-provvista tal-proċessuri, bi prezzijiet magħrufa minn qabel. Dawn jikkontribwixxu għalhekk biex jibbilanċjaw id-domanda u l-offerta u jippermettu kontroll aħjar tal-kwalità tal-prodott, li jista’ jwassal għal prezzijiet ogħla għall-produtturi u distribuzzjoni iżjed ekwa tul il-katina tal-provvista;

6. jipproponi li, fl-Istati Membri fejn ma jeżistux forom avvanzati ta’ kooperazzjoni vertikali, tissaħħaħ il-konklużjoni ta’ kuntratt fil-katina alimentari kollha (u mhux bejn il-bdiewa u l-proċessuri ta’ prodotti agrikoli biss), u li l-Istati jingħataw il-possibbiltà jagħmluha obbligatorja, u li jiġi promoss l-iffirmar ta’ kuntratti bejn diversi partijiet, li pereżempju jorbtu lil organizzazzjoni tal-produtturi (OP), proċessur u distributur;

7. jipproponi li, fil-kuntest ta’ interpretazzjoni iżjed flessibbli u uniformi, fi ħdan l-Unjoni, tar-regoli tal-kompetizzjoni, tingħata iktar setgħa lill-impriżi agrikoli, lill-organizzazzjonijiet tal-produtturi u lill-organizzazzjonijiet interprofessjonali rikonoxxuti kif ukoll lill-operaturi tas-swieq u ċ-ċentri agroalimentari rikonoxxuti bħala strutturi responsabbli għall-protezzjoni tal-interess pubbliku, bil-għan li jiġu evitati l-kriżijiet. Għal dan il-għan, l-organizzazzjonijiet interprofessjonali, li jagħqdu l-ħoloq differenti tal-katini, u dawn l-operaturi tas-swieq u ċ-ċentri agroalimentari, għandhom ikunu kapaċi jipprovdu lill-intrapriżi b’informazzjoni ta’ tbassir dwar is-swieq sabiex jgħinuhom jieħdu deċiżjonijiet adegwati, mingħajr ma madankollu jistabbilixxu prezz ta’ referenza. Din il-prattika diġà teżisti f’ċerti Stati Membri u għalhekk għandha tiġi kkunsidrata wkoll fil-qafas ta-iskambju tal-aħjar prattiki;

8. jipproponi li, f’każ ta’ żbilanċ tas-suq jew ta’ riskju muri minn żbilanċ tas-suq, evalwat minn ċerti indikaturi, l-impriżi agrikoli, inklużi l-OP u l-assoċjazzjonijiet tagħhom, ikunu jistgħu jużaw l-ambitu ta’ azzjoni tagħhom biex inaqqsu l-produzzjoni tagħhom b’mod miftiehem, anki qabel ma jkunu awtorizzati jagħmlu dan mill-Kummissjoni Ewropea bl-applikazzjoni tal-Artikolu 222 tar-Regolament (UE) Nru 1308/2013 dwar l-organizzazzjoni komuni tas-swieq (OKS). L-OKS ikollha għalhekk tippermetti b’mod espliċitu azzjonijiet preventivi mill-impriżi agrikoli, inklużi l-OP u l-assoċjazzjonijiet tagħhom, intiżi sabiex is-suq jerġa’ jiġi bbilanċjat biex jiġu evitati abbużi ta’ pożizzjoni dominanti, u tali azzjonijiet għandhom jiġu mgħarrfa minn qabel lill-awtoritajiet kompetenti;

9. josserva li r-regolazzjoni tal-volatilità tal-prezzijiet agrikoli u l-ġlieda kontra l-prattiki kummerċjali inġusti fi ħdan il-katina tal-provvista alimentari huma marbuta mill-qrib, minħabba li l-varjazzjonijiet tas-swieq jenfasizzaw l-iżbilanċi fil-poter fir-rigward tal-kondiviżjoni tal-valur miżjud fi ħdan il-katini, u l-arbitraġġi li jirriżultaw minn dan huma dejjem iktar sfavorevoli għall-produtturi, fejn is-setgħa tan-negozjar hija limitata minħabba b’mod partikolari l-konċentrazzjoni li qed tikber ta’ industriji agroalimentari u fuq kollox id-distribuzzjoni kbira, kif ukoll it-tixrid tal-produtturi u l-insuffiċjenza tal-organizzazzjoni tagħhom;

10. jirrakkomanda li tinħoloq regolamentazzjoni Ewropea speċifika kontra l-prattiki kummerċjali inġusti fil-katina tal-provvista alimentari, bħalma tipproponi r-Riżoluzzjoni tal-Parlament Ewropew tas-7 ta’ Ġunju 2016 [2015/2065 (INI)], minħabba li: il-kuntratti jwasslu għal ċerta kondiviżjoni ta’ riskji, iżda ma jikkoreġux fundamentalment l-inugwaljanza tal-partijiet; id-dispożizzjonijiet kontra l-monopolju ma humiex biżżejjed biex jindirizzaw il-prattiki kummerċjali inġusti u l-iżbilanċi fil-poter karatteristiċi tal-katini agroalimentari; il-mekkaniżmi ta’ awtoregolazzjoni tal-atturi tal-katini ma humiex effettivi, b’mod partikolari minħabba li l-bdiewa u l-proċessuri spiss jibżgħu jilmentaw, għaliex jibżgħu li jiġu esklużi mis-suq; liġi qafas fuq skala tal-Unjoni Ewropa hija essenzjali biex tarmonizza l-kundizzjonijiet tal-kompetizzjoni u tiżgura li l-bdiewa u l-konsumaturi Ewropej jibbenefikaw minn kundizzjonijiet ġusti ta’ bejgħ u ta’ xiri;

11. jissuġġerixxi li jitwessa’ d-dritt ta’ negozjar kollettiv tal-kuntratti għall-produtturi agrikoli kollha, sabiex tissaħħaħ is-setgħa ta’ negozjar tal-bdiewa fi ħdan il-katini;

12. jirrikonoxxi li t-tlaqqigħ flimkien tal-offerta jista’ jevita li l-produtturi ż-żgħar jerfgħu l-piż kuntrattwali konsiderevoli b’mod speċjali tal-industriji l-kbar, filwaqt li l-konsumaturi jingħataw garanzija ta’ trasparenza akbar f’dak li jirrigwarda l-prezz u t-traċċabbiltà tal-prodotti;

13. jinnota li t-tisħiħ tar-rwol tal-atturi privati fir-regolazzjoni tas-swieq agrikoli jeħtieġ trasparenzi ikbar tas-swieq;

14. jissuġġerixxi, għal dan l-għan, li jinħoloq osservatorju Ewropew tas-swieq agrikoli, appoġġjat minn netwerk ta’ osservaturi nazzjonali għas-settur tal-produzzjoni, li jibbenefika mill-esperjenza tal-Osservatorju tas-Suq tal-Ħalib u mit-Tabella ta’ Valutazzjoni tas-Swieq li l-Kummissjoni Ewropea tippubblika regolarment. Dan l-osservatorju l-ġdid għandu jipprovdi, b’mod ċar u f’ħin adegwat, l-informazzjoni meħtieġa għall-għarfien tas-swieq, dwar il-pjani ċikliċi (b’mod partikolari biex jiġu antiċipati l-kriżijiet) u strutturali (li jippermetti l-analiżi tal-evoluzzjoni tal-prezzijiet u marġni tal-atturi differenti fi ħdan il-katini);

15. jenfasizza li l-applikazzjoni tad-Direttiva dwar is-Swieq fl-Istrumenti Finanzjarji (MiFID 2), prevista għall-2018, għandha tiffavorixxi għarfien miżjud u segwitu regolari tal-pożizzjonijiet miżmuma mill-kategoriji differenti ta’ operaturi fuq is-swieq finanzjarji ta’ prodotti agrikoli, sabiex jitnaqqsu r-riskji ta’ spekulazzjoni eċċessiva u tiġi permessa ġestjoni effettiva tar-riskju tal-prezz mill-atturi kummerċjali ta’ katini;

16. jinnota li l-implimentazzjoni u t-tisħiħ tal-għodod attwali ta’ ġestjoni tar-riskji u tal-kriżijiet, fi ħdan il-PAK, jiffaċċjaw diversi ostakli, inklużi l-kompetizzjoni bejn il-fondi tat-tieni pilastru, taħt liema taqa’ l-parti l-kbira ta’ dawn l-għodod, il-baġit insuffiċjenti tar-riżerva tal-kriżi, li minħabba li hija indispensabbli, m’għandhiex tiġi stabbilita minn tnaqqis annwali tal-pagamenti diretti, in-nuqqas ta’ data attwali u tat-tbassir dwar ir-riżultati ekonomiċi tal-azjendi agrikoli, eċċ., u jsostni l-ħtieġa li jitnaqqsu dawn l-ostakli biex tiġi implimentata strateġija ambizzjuża u effettiva ta’ ġestjoni tar-riskji agrikoli;

17. iqis li r-riforma li jmiss tal-PAK għandha tħeġġeġ lill-Istati Membri jfasslu u jimplimentaw sett wiesa’ ta’ għodod ta’ ġestjoni tar-riskji, komplementari u affordabbli għall-bdiewa, bis-segwitu ta’ approċċ maqsum tar-riskji, ikklassifikati skont l-intensità tagħhom (1): (i) riskji “normali”, li essenzjalment jiġu assorbiti mill-bdiewa permezz ikun hemm tfaddil ta’ prekawzjoni u miżuri fiskali; (ii) riskji “medji”, li jiġu ttrasferiti mill-bdiewa għas-swieq finanzjarji (kuntratti tal-futuri, opzjonijiet, kuntratti barra l-Borża), għal assiguraturi (għall-ġestjoni tar-riskju tar-rendiment, ta’ fatturat u ta’ marġni gross) u għal fondi ta’ mutwalizzazzjoni (għall-ġestjoni tar-riskji sanitarji u ambjentali u l-istabbilizzazzjoni tad-dħul tal-azjendi agrikoli); u (iii) riskji “katastrofiċi”, sostnuti essenzjalment mill-awtoritajiet pubbliċi permezz ta’ xbieki ta’ sikurezza fuq il-prezzijiet u miżuri ta’ kriżi eċċezzjonali; Madankollu għandha tingħata attenzjoni biex ikun żgurat li ż-żieda fis-segmentazzjoni tar-riskju ma twassalx għal spejjeż amministrattivi ogħla;

18. jenfasizza li l-iżvilupp tal-għodod ta’ ġestjoni tar-riskji għandu jsir mingħajr ma jaffettwa b’mod sostanzjali l-istabbiltà tal-baġit tal-PAK, illum assigurat mill-għajnuniet diżakkoppjati tal-produzzjoni u tal-prezzijiet. Baġit fejn l-ispejjeż isegwu mill-qrib il-varjazzjonijiet tal-prezzijiet agrikoli u jonqsu temporanjament minħabba żamma tajba tas-swieq, ikun fil-fatt espost għal riskju ta’ tnaqqis mhux negliġibbli matul dibattiti dwar il-perspettivi finanzjarji pluriennali tal-Unjoni Ewropea. Minn dan jirriżulta tnaqqis fil-protezzjoni mogħtija mill-PAK, li jkun detrimentali għall-bdiewa f’każ ta’ qlib tas-swieq;

19. jipproponi li, biex jiġi stabbilit tfaddil ta’ prekawzjoni kontra l-iskossi tas-swieq, il-bdiewa jistgħu, fost affarijiet oħra, iqiegħdu f’riżerva, f’kont speċjali, porzjon tal-pagamenti bażiċi tal-ewwel pilastru. It-tqegħid f’riżerva ta’ dan il-porzjon ta’ pagamenti bażiċi jkun obbligatorju meta ċerti indikaturi tas-suq, bħall-prezzijiet tal-prodotti agrikoli jew il-proporzjon tal-prezzijiet tal-prodotti agrikoli għall-prezzijiet tal-fatturi produttivi, jiżdiedu. Għalhekk is-somom imqiegħda f’riżerva jistgħu jiġu żblukkati u użati mill-bdiewa meta l-indikaturi tas-suq jiddgħajfu. Fi kwalunkwe każ għandu jiġi evitat il-ħolqien ta’ spejjeż amministrattivi addizzjonali;

20. jirrikonoxxi li, minbarra t-titjib tal-kapaċità ta’ awtoassigurazzjoni tal-bdiewa, din il-miżura jkollha diversi vantaġġi: din tissostitwixxi parzjalment ir-riżerva ta’ kriżi attwalment fis-seħħ, fejn huwa ċar li din mhijiex taħdem sew; l-ispiża tal-ġestjoni tagħha tkun baxxa; din ma taffettwax l-istabbiltà tal-baġit tal-PAK; fl-aħħar nett, din tagħti l-aktar għajnuniet diżakkoppjati leġittimi f’għajnejn il-pubbliku fi żmien ta’ prezzijiet agrikoli għoljin;

21. jinnota li jistgħu jiġu previsti mekkaniżmi oħra intiżi biex iħeġġu l-istabbiliment ta’ tfaddil ta’ prekawzjoni, li huwa mnebbaħ mill-eżempju tal-miżura fis-seħħ fil-Kanada li tippermetti li l-bdiewa li jagħmlu depożitu f’kont ta’ tfaddil jirċievu kontribuzzjoni monetarja ekwivalenti min-naħa tal-awtoritajiet pubbliċi;

22. jenfasizza l-interess li jiġu promossi l-ħolqien u l-adozzjoni ta’ prodotti assigurattivi ġodda, iktar diversifikati u eventwalment ta’ spiża inqas, kontra l-perikli ekonomiċi mġarrba mill-azjendi agrikoli, imnebbħa b’mod partikolari mill-programmi tal-assigurazzjoni li jeżistu fl-Istati Uniti. Dawn il-prodotti ġodda jistgħu jikkonsistu pereżempju minn: (i) assigurazzjoni tal-fatturat, li tiggarantixxi r-rikavat tal-għelejjel previst fil-mument tat-tiżrigħ fuq il-bażi tar-rendiment storiku tal-azjenda agrikola u tal-prezzijiet osservati fis-swieq tal-futuri, iżda fejn il-komponent tar-rendiment biss ikun issussidjat sabiex jiġu rispettati r-regoli tal-kaxxa l-ħadra tal-Organizzazzjoni Dinjija tal-Kummerċ (WTO); (ii) assigurazzjonijiet indiċizzati, ibbażati fuq ir-rendiment, il-fatturat jew il-marġni gross miksuba fuq medja fir-reġjun fejn tinsab l-azjenda agrikola (iżda fejn il-komponent tar-rendiment biss ikun issussidjat), bl-għarfien li dawn l-assigurazzjonijiet ikollhom spejjeż ta’ ġestjoni ferm iktar baxxi mill-assigurazzjonijiet ibbażati fuq ir-rendiment individwali tal-bidwi; (iii) assigurazzjoni tar-rikavat globali tal-azjenda agrikola, li tista’ tiġi rriżervata għall-azjendi agrikoli żgħar u medji ddiversifikati, li jipprattikaw il-biedja mħallta/trobbija jew li jipproduċu frott u ħxejjex jew għelejjel speċjali li ma jibbenefikawx jew li ftit li xejn jibbenefikaw minn appoġġ u għal dawk li għalihom ma teżistix assigurazzjoni tal-ħsad; (iv) assigurazzjonijiet speċifiċi għall-produtturi li jipprattikaw l-agrikoltura bijoloġika, li tqis l-iktar rendimenti ġeneralment baxxi u l-iktar prezzijiet tas-suq ġeneralment għolja ta’ dawn il-prodotti; Dawn il-miżuri għandhom ikunu suġġetti għal studju li, b’mod partikolari jivvaluta l-ispejjeż potenzjali ta’ dawn il-miżuri mil-lat ta’ riassigurazzjoni pubblika;

23. jitlob lill-Kummissjoni Ewropea taħdem mill-qrib mal-awtoritajiet nazzjonali, reġjonali u lokali u mal-organizzazzjonijiet agrikoli biex ikun hemm livell ogħla ta’ għarfien u komprensjoni tal-għodod għall-ġestjoni tar-riskji disponibbli fil-Pilastru II tal-PAK; barra minn hekk jistieden lill-Kummissjoni biex iżżid l-allokazzjoni finanzjarja ta’ dawn l-għodod sabiex tkun ogħla mit-2 % attwali tal-fondi tat-tieni pilastru;

24. jirrakkomanda l-iżvilupp ta’ fondi ta’ mutwalizzazzjoni mnebbħa mill-għodda għall-istabbilizzazzjoni tad-dħul maħluqa mir-riforma tal-PAK fl-2013, filwaqt li jiġi żgurat bilanċ ekwu fir-ridistribuzzjoni fost ir-reġjuni u l-oqsma ta’ attività, iżda li żewġ Stati Membri biss (l-Ungerija u l-Italja) u reġjun wieħed (Kastilja u León, fi Spanja) integraw fil-pjan ta’ żvilupp rurali tagħhom 2014-2020. Dawn il-fondi jagħtu protezzjoni kontra t-tnaqqis qawwi (ta’ iktar minn 30 %) tal-marġni gross tal-azjenda agrikola, imkejjel fil-konfront ta’ tliet jew ħames snin preċedenti. Huwa diffiċli li telf ta’ din il-portata jista’ jiġi rrimedjat biss mit-tfaddil ta’ prekawzjoni stabbilit mill-bdiewa. Barra minn hekk, dawn ma jistgħux jiġu ġestiti minn assigurazzjoni tal-fatturat bħal dik li teżisti fl-Istati Uniti, li toffri garanzija kontra t-tnaqqis tat-tbassir tar-rikavat bejn it-tiżrigħ u l-ħsad u ma tipprovdix, fiha nfisha, protezzjoni kontra l-prezzijiet baxxi;

25. jissuġġerixxi li l-fondi ta’ stabbilizzazzjoni tad-dħul ikunu implimentati fil-livell settorjali, biex isaħħu l-integrazzjoni tal-katini, u fuq skala nazzjonali, saħansitra transnazzjonali, biex titwessa’ l-mutwalizzazzjoni tar-riskji u jitnaqqsu l-ispejjeż. Għalhekk, f’kull Stat Membru, ikun hemm fond tal-għelejjel kbar, fond tal-ħalib, fond tal-frott u l-ħxejjex, eċċ.;

26. jirrakkomanda lill-Istati Membri jipproċedu għal esperimentazzjoni esploratorja tal-fondi ta’ stabbilizzazzjoni tad-dħul, qabel ma jistabbilixxuhom fuq skala kbira, minħabba diffikultajiet prattiċi ta’ implimentazzjoni u ta’ funzjonament marbuta ma’ dawn il-miżuri (ġbir ta’ data kontabbli dwar l-azjendi agrikoli, ħtiġijiet ta’ riassigurazzjoni, eċċ.);

27. jenfasizza li t-tliet tipi ta’ għodod ta’ ġestjoni tar-riskji deskritti iktar ‘il fuq – tfaddil ta’ prekawzjoni, assigurazzjonijiet, fondi ta’ stabbilizzazzjoni tad-dħul – jikkompletaw lil xulxin u, jekk possibbli, għandhom jiġu applikati b’mod konġunt biex jikkostitwixxu xibka ta’ sikurezza robusta u koerenti kontra l-volatilità tal-prezzijiet u jikkontribwixxu għal-limitazzjoni tal-frekwenza u l-intensità tal-kriżijiet imġarrba mill-bdiewa;

28. huwa tal-fehma li, sabiex il-produtturi jkunu jistgħu, taħt kundizzjonijiet paragunabbli, jindirizzaw il-volatilità tal-prezzijiet, ir-rati ta’ pagamenti diretti għandhom ikunu armonizzati fost l-Istati Membri tal-Unjoni Ewropea;

29. jinsab konvint li l-pagamenti diretti għandhom jibqgħu strument tal-PAK wara l-2020, bil-għan li jikkontribwixxu biex jappoġġjaw u jistabilizzaw id-dħul agrikolu u jikkumpensaw għall-ispejjeż li jiġġarrbu meta jiġu rispettati l-istandards għoljin fl-Unjoni Ewropea;

30. jipproponi li, fil-każ fejn jiġi deċiż, matul ir-riforma li jmiss tal-PAK, li jitnaqqsu l-għajnuniet diretti tal-ewwel pilastru u li jingħataw is-somom diżimpenjati għalhekk għall-ġestjoni tar-riskji, il-bdiewa jkunu jistgħu jirċievu “kupuni”, ta’ valur ugwali għal ċertu perċentwali tal-pagamenti bażiċi tagħhom. Il-bdiewa jużaw dawn il-kupuni b’mod volontarju biex jissottoskrivu għall-miżuri li huma jagħżlu: ħolqien ta’ tfaddil ta’ prekawzjoni, assigurazzjonijiet, fondi ta’ mutwalizzazzjoni. Din is-sistema tippermetti ż-żieda fil-finanzjament ta’ għodod ta’ ġestjoni tar-riskji, mingħajr ma taffettwa l-istabbiltà tal-baġit tal-ewwel pilastru tal-PAK (2);

31. jitlob li l-Kummissjoni Ewropea twettaq studju dettaljat fuq il-possibbiltajiet differenti li jeżistu sabiex titwessa’ l-firxa ta’ strumenti ta’ ġestjoni tar-riskji, li jinkludu b’mod partikolari t-tfaddil ta’ prekawzjoni, l-assigurazzjonijiet u l-fondi ta’ mutwalizzazzjoni intiżi biex jistabbilizzaw id-dħul. Dan l-istudju jippreċiża l-konsegwenzi, il-vantaġġi u l-limiti ta’ kull wieħed minn dawn l-istrumenti fir-rigward tal-kriterji differenti. Dan barra minn hekk janalizza xenarji differenti ta’ finanzjament ta’ strateġija ta’ żvilupp tal-ġestjoni tar-riskji, inkluża s-sistema ta’ kupuni proposta fil-paragrafu 30;

32. iqis li l-politiki pubbliċi għandhom jippromovu żieda fil-valur miżjud tal-azjendi agrikoli Ewropej, filwaqt li jtejbu s-sostenibbiltà ambjentali tal-prattiki agrikoli, biex jagħmluhom inqas vulnerabbli għall-varjazzjonijiet tal-prezzijiet globali u jdaħħlu l-agrikoltura fit-tranżizzjoni ekoloġika meħtieġa biex jittaffa t-tibdil fil-klima, jadattaw għall-effetti tagħha u jnaqqsu l-pressjoni fuq l-ekosistemi;

33. f’dan il-kuntest, jenfasizza l-ħtieġa li tingħata attenzjoni partikolari lis-settur agrikolu tar-reġjuni ultraperiferiċi li jeħtieġu miżuri proprji, adattati u esklużivi fid-dawl tal-karatteristiċi uniċi u partikolari tagħhom rikonoxxuti mit-TFUE;

34. jirrikonoxxi li l-agrikoltura Ewropea hija diversa ħafna: il-biċċa l-kbira tal-azjendi agrikoli jikkummerċjalizzaw il-produzzjoni tagħhom fis-suq Komunitarju, filwaqt li oħrajn jesportaw, direttament jew indirettament, parti mill-produzzjoni tagħhom lejn il-pajjiżi terzi;

35. iqis li huwa importanti li tinżamm din id-diversità, bl-għarfien li l-fluss ta’ parti mill-produzzjoni agrikola lejn il-pajjiżi terzi jikkontribwixxi għall-bilanċ tad-domanda u l-offerta fis-suq Komunitarju u li l-Unjoni Ewropea, l-ewwel esportatur globali ta’ prodotti agroalimentari, għandha tkun tista’ tibbenefika miż-żieda, fil-kwantità u l-kwalità, tad-domanda alimentari globali;

36. iqis li jeżistu żewġ possibbiltajiet kbar għaż-żieda fil-valur miżjud tal-azjendi agrikoli: (i) żieda fil-produttività agrikola, li tagħti sinjali ta’ telf ta’ impetu inkwetanti f’ċerti setturi, permezz ta’ intensifikazzjoni sostenibbli tal-produzzjoni agrikola, bi produzzjoni ikbar b’inqas fatturi produttivi jew bit-tnaqqis fix-xiri ta’ fatturi produttivi għat-titjib tal-awtonomija tal-azjendi agrikoli, li tgħaddi mill-adozzjoni ta’ sistemi ta’ produzzjoni innovattivi u iktar reżiljenti, billi tibbaża fuq l-agrikoltura ta’ preċiżjoni, is-semplifikazzjoni tax-xogħol fuq l-art, ir-rotazzjoni u d-diversifikazzjoni tal-għelejjel, valorizzazzjoni aħjar tas-sistemi tal-mergħat jew prattiki oħra; jew (ii) jitħeġġeġ l-iżvilupp ta’ sistemi alimentari territorjalizzati, li jwieġbu għad-domanda li qed tikber tal-konsumaturi Ewropej u li jippermettu l-ħelsien parzjali mill-volatilità tas-swieq globali ta’ materja prima agrikola, bl-iżvilupp taċ-ċirkwiti ta’ prossimità (kantins tal-iskola, forniment tal-ikel, bejgħ dirett), ta’ swieq niċċa u ta’ katini tal-kwalità, li jipprivileġġaw modi ta’ produzzjoni li jirrispettaw iktar l-ambjent (agrikoltura bijoloġika u approċċi oħra);

37. jirrakkomanda li l-PAK u l-politiki nazzjonali jħeġġu lill-bdiewa jesploraw dawn iż-żewġ possibbiltajiet, bil-parteċipazzjoni tar-reġjuni u l-komunitajiet lokali.

Brussell, is-7 ta’ Diċembru 2016. Il-President tal-Kumitat Ewropew tar-Reġjuni Markku MARKKULA

(1) Skont it-tipoloġija mfassla minn J. Cordier u J.-C. Debar f’Gestion des risques agricoles: la voie nord-américaine. Quels enseignements pour l’Union européenne?, Cahiers no 12, Club Déméter, 2004. Xogħlijiet oħra jipproponu tipoloġija komparabbli, inkluż rapport reċenti miktub għall-Parlament Ewropew (ara n-nota 2).

(2) Proposta li tinsab fir-rapport ta’ Isabel Bardaji et al., Research for Agri Committee – State of play of risk management tools implemented by Member States during the period 2014-2020: national and European frameworks, Direttorat Ġenerali għall-Politika Interna, Parlament Ewropew, 2016, u li aħna nipproponu li tiġi estiża għall-istabbiliment ta’ tfaddil ta’ prekawzjoni.